Lūgšana (Imanta Kalniņa dziesma)
"Lūgšana" ir 1989. gadā komponēta Imanta Kalniņa dziesma ar Leonīda Breikša vārdiem. Tā īpaši sacerēta latviešu kultūras darbinieku delegācijas vizītei pie ASV latviešiem, grupas sastāvā bija Ieva Akuratere, Imants Ziedonis, Rimants Ziedonis, Gunārs Janaitis un citi. Tieši pirms izlidošanas Imants Kalniņš iedeva Akuraterei dziesmas notis, kuras viņa mācījās lidmašīnā, pirmatskaņojums notika Bostonas koncertā. „Lūgšana” kļuva par īpašu simbolu trimdas latviešu un Latvijas latviešu kopībai. 2018. gadā "Lūgšana" ieguva 35. vietu Radio SWH organizētajā LVtop100 aptaujā.